Республикэм щынэхъыфIхэр
Бахъсэн къалэм и сабий-ныбжьыщIэ спорт школым щекIуэкIащ спортым и мастер Дибиров Курбан и фэеплъу бэнэкIэ хуитымкIэ къызэрагъэпэща зэпеуэр.
Хьэлъагъ зэхуэмыдэу бгъум щызэпеуащ Налшык, Бахъсэн къалэхэм, Шэджэм, Аруан, Дзэлыкъуэ, Лэскэн щIыналъэхэм я спортсмен 80-м нэблагъэ.
Дэтхэнэми къигъэлъэгъуащ и Iэзагъэр, текIуэныгъэм ерыщу зэрыхущIэкъуфыр, ауэ псом хуэмыдэу къыхэжаныкIащ хэгъэрейхэр. Хьэлъагъихым пашэныгъэр къыщахьри, бахъсэндэс бэнакIуэхэр щытекIуащ гуп зэпеуэм. ЕтIуанэ увыпIэр яубыдащ Лэскэн щыщхэм.
НыбжькIэ нэхъ щIалэ дыдэу зэхьэзэхуэм хэтар Дибиров Курбан и къуэ Муратщ. Ар Бахъсэн къалэм дэт ещанэ курыт школым и ебланэ классым щIэсщ. Мурат кIэух зэпеуэм щебэнащ Балъкъыз Ислъам икIи зэрынэхъ лъэщыр къигъэлъэгъуащ.
Зэпеуэр зэрекIуэкIым кIэлъыплъащ спортсмен цIэрыIуэхэр: судья нэхъыщхьэр УФ-м щIыхь зиIэ и тренер ЗэкIурей Николайщ, абы дэIэпыкъуащ дунейпсо категорие зиIэ судья Хъанычэ Аслъэн, Бахъсэн дэт сабий-ныбжьыщIэ спорт школым и унафэщI БжыкIший Аслъэн, СССР-м бэнэкIэ хуитымкIэ и чемпион, спортым и мастер Iэюб Аслъэн сымэ.
ДРОГУЭ Артур,
Бахъсэн къалэ щIыпIэ администрацэм и
пресс-IуэхущIапIэм и лэжьакIуэ.
